Uuringufirma Norstat poolt Ühiskonnauuringute instituudi tellimusel läbi viidava iganädalase erakondade toetusnäitajate uuringu viimane küsitlus näitab peaminister Jüri Ratase poolt juhitavale Keskerakonnale ärevaust tekitavaid tulemusi.

22-29 aprillini toimunud küsitluse järgi on Keskerakond kaotanud parteide edetabelis pikka aega hoitud teise koha. Nüüd ei jääda alla enam mitte üksnes suure toetusega Reformierakonnale vaid ka napilt juba koalitsiooni kutsutud EKRE-le.

Ühiskonnauuringute instituut avalikustab parteide reitingu põhinäitajana küsitlusfirma Norstat nelja viimase nädala toetusnäitajate koondnäitajat. Seega põhireitingus pole Keskerakond veel EKRE-st allapoole vajunud, kuna suutis kolmel eelneval nädalal veel Konservatiivsest rahvaerakonnast eelistatum olla.

Kuid lisaks avaldatakse ka iga nädala küsitluseandmed eraldi, millest Keskerakonna langemine kolmandale kohale selgub.

Nende reitingute juures tuleb eeldatavasti arvestada, et küsitlus toimus suurelt jaolt enne käesoleva nädala skandaali EKRE poolt väliskaubandus ja IT ministriks nimetatud Marti Kuusiku ümber, mille võimalik mõju erakondadele selgub tulevastes küsitlustes.

Delfi pole varem konservatiivse maailmavaatega seotud Ühiskonnauuringute instituudi erinevatel teemadel koostatud küsitluste raporteid avaldanud. Nende tellitav Norstati parteide reitingute uuring aga tõestas end riigikogu valimiste eel ja edaspidi vahendame ka nende parteide toetusnäitajaid.